Hoës van George-munisipaliteit geskors | Netwerk24
Hoës van George-munisipaliteit geskors
Deur Jackie Kruger 18 Februarie 2020 17:25
Die George-munisipaliteit sê 'n waarnemende munisipale bestuurder moet nog aangewys word nadat Trevor Botha, die huidige munisipale bestuurder, en Walter Hendricks, direkteur van gemeenskapsdienste, voorlopig geskors is hangende 'n ondersoek teen hulle.
Trevor Marillac neem in Hendricks se plek waar as die direkteur van gemeenskapsdienste.
Trevor Botha Foto: Verskaf
Die besluit is Maandag op 'n spesiale raadsvergadering deur die DA-koukus geneem. Dit hou verband met die bevindinge in 'n forensiese verslag oor bewerings van bedrog, korrupsie, wanadministrasie en ernstige wanpraktyke in die George-munisipaliteit.
Die ondersoek is deur Anton Bredell, Wes-Kaapse LUR vir plaaslike regering, omgewingsake en ontwikkelingsbeplanning, aangevra.
Die George-munisipaliteit het by navraag die skorsing van die twee mans bevestig.
* Die jongste verwikkelinge kom nadat die DA verlede Donderdag Melvin Naik, die burgemeester, per brief ingelig het dat sy lidmaatskap van die party beëindig is.
Die DA het in 'n verklaring gesê Naik is nie meer 'n lid van die party nie en dus ook nie meer 'n raadslid van George nie.
Die besluit hieroor kom nadat die DA-koukus in George op 27 Januarie 'n mosie van wantroue in Naik aanvaar het weens dieselfde forensiese verslag.